Komisjoni direktiiv 93/81/EMÜ,

29. september 1993,

millega kohandatakse nõukogu direktiivi 70/156/EMÜ mootorsõidukite ja nende haagiste tüübikinnituse kohta

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 6. veebruari 1970. aasta direktiivi 70/156/EMÜ [1] mootorsõidukite ja nende haagiste tüübikinnituse kohta, viimati muudetud direktiiviga 92/53/EMÜ, [2] eriti selle artikli 13 lõiget 2,

ning arvestades, et:

nõukogu 3.detsembri 1987. aasta direktiiviga 88/77/EMÜ seoses sõidukite diiselmootorite heitgaaside tekitatud õhusaaste vastu võetavate meetmetega, [3] viimati muudetud direktiiviga 91/542/EMÜ, [4] alandati uute müüdavate, registreeritavate või kasutusele võetavate sõidukite diiselmootorite heitgaaside piirmäärasid alates 1. oktoobrist 1993;

direktiivi 70/156/EMÜ artikli 8 lõike 2 punkt b sätestab liikmesriikidele võimaluse teha erandi "seerialõpu" sõidukitele piiratud ajavahemikuks ja väikeste koguste suhtes;

selle erandi tegemise võimalus piirdub direktiivi 70/156/EMÜ XII lisa B osa põhjal M1-kategooria sõidukitega;

prognooside kohaselt kahaneb kogu ühenduse raskete kommertsveokite turg 1993. aastal 13 % võrreldes 1992. aastaga; kusjuures müügiarv väheneb seega nelja aasta jooksul 25 % võrra;

kogemus on näidanud, et ühenduse turu tugeva languse tagajärjel nende sõidukite osas, mis on varustatud direktiivi 88/77/EMÜ kohaste diiselmootoritega, on tõenäoliselt teatud kogus direktiivi eelmise versiooni järgi tüübikinnituse saanud sõidukeid, mis jäävad enne 1. oktoobrit 1993 müümata;

lisa XII B osa muutva direktiivi puudumise tõttu jäävad selliste sõidukite tootjatel lattu müügikõlbmatute sõidukite varud või tuleb neil direktiivi nõuete järgimiseks võtta tarvitusele ebamajanduslikke abinõusid;

see võib põhjustada tootjatele majandusliku lisakoormuse ja ohustab nende suutlikkust investeerida tulevikus tehnoloogiliselt edasiarendatud toodetesse ajal, kui ühenduse turg selliste sõidukite osas on niigi tugevas languses;

tõenäoliselt tekib samasugune probleem tulevikus turu ebasoodsa arengu tõttu diiselmootoritega kergete kommertsveokitega;

eespool viidatud majanduslikult kahjulike tagajärgede vähendamiseks on vajalik muuta direktiivi 70/156/EMÜ "seerialõpu" erandi laiendamisega nii, et see kehtiks kõigi sõidukikategooriate, mitte ainult M1-kategooria sõidukite kohta;

"seerialõpu" piirarvu alla kuuluvate sõidukite arv ei tohi olla üle 10 % asjaomast tüüpi sõidukite arvust, mis on eelmisel aastal kõnesolevas liikmesriigis kasutusele võetud; kusjuures selle paranduse kogumõju keskkonnale on vähene ja ajutine;

direktiivi 70/156/EMÜ sätete kehtivust "seerialõpu" piirarvude suhtes tuleb edaspidi selgitada, et leida püsiv lahendus, mis oleks kohandatud kõigile sõidukikategooriatele, kaasa arvatud mitmes järgus toodetavad sõidukid; kusjuures komisjon vaatab selle küsimuse läbi 31. märtsiks 1994 ja teeb liikmesriikidele samaks kuupäevaks vajalikud ettepanekud;

käesoleva direktiivi sätted on kooskõlas direktiiviga 70/156/EMÜ asutatud tehnika arengule kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 70/156/EMÜ XII lisa B osa muudetakse nii, et jäetakse välja sõnad "M1-kategooria korral".

Artikkel 2

1. Liikmesriigid jõustavad käesoleva direktiivi täitmiseks vajalikud õigus- ja haldusnormid 1. oktoobriks 1993 ja teatavad nendest viivitamata komisjonile.

2. Liikmesriigid lisavad kõnealuste normide vastuvõtmisel nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

3. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 3

Käesolev direktiiv on adresseeritud liikmesriikidele.

Brüssel, 29. september 1993

Komisjoni nimel

asepresident

Martin Bangemann

[1] EÜT L 42, 23.2.1970, lk 1.

[2] EÜT L 225, 10.8.1992, lk 1.

[3] EÜT L 36, 9.2.1988, lk 33.

[4] EÜT L 295, 25.10.1991, lk 1.

--------------------------------------------------